[Video] Klagtes na onderonsie met metrobeampte | Maroela Media
[Video] Klagtes na onderonsie met metrobeampte
'n Aanrandingsklag is teen 'n beampte van die Ekurhuleni-metropolisie (EMPD) ingedien nadat hy Woensdagoggend na bewering 'n motoris en sy passasier gedreig en hul selfone uit hul hande geklap het.
Diederick Stopforth het aan Maroela Media gesê hy en sy vriendin was vanoggend op die R24 in Edenvale toe 'n vragmotor in 'n kruising by 'n afrit gestop het nadat die verkeerslig na rooi verander het. Volgens Stopforth moes hy en ander motoriste noodgedwonge om die vragmotor ry om te verhoed dat hulle die kruising versper.
'n EMPD-beampte het hom afgetrek en gevra waarom hy om die vragmotor gery het. "Hy was sommer uit die staanspoor aggressief en het sy gesig by my voertuig in gedruk terwyl hy met my praat. Ek het vir hom verduidelik ek het geen ander keuse gehad nie en toe het hy sommer begin om my motor na te gaan en na iets te soek wat fout is," het Stopforth gesê.
Volgens Stopforth het sy meisie begin om 'n video op haar selfoon te maak omdat die beampte so aggressief was en die beampte het gesê hy sal hulle "'n les leer". "Hy het my bestuurslisensie uit my hande gegryp en net weggeloop. Ek het uit die motor geklim en agter hom aangestap om te vra waarheen gaan hy met my lisensie. Ek het ook begin om 'n video met my selfoon te neem," het hy gesê.
Stopforth sê die beampte het geweier om sy bestuurslisensie terug te gee, maar het ook nie vir hom 'n boete uitgeskryf of verduidelik wat hy verkeerd gedoen het nie. Op die video wat Stopforth geneem het, kan gehoor word hoe hy die beampte vir sy naam en rang vra, voordat die beampte skynbaar die selfoon uit Stopforth se hand klap.
"Wat julle nie op die video kan sien nie, is dat hy my meisie se selfoon ook gegryp en stukkend gegooi het. Haar vingers is in die proses gesny. Hy het haar gedreig en gesê hy sal haar in hegtenis neem en haar 'wys wat 'n beampte met haar sal doen'. Ek wou haar net daar wegkry, want ek het geweet dit sal moeilik wees om myself en haar te beskerm as dinge handuit ruk. Ek het toe vir haar gesê om in ons motor te klim en weg te ry."
Stopforth sê hy het daarna 10111 gebel en twee SAPD-beamptes het hom vinnig te hulp gesnel. Hy beweer toe die polisievoertuie by die toneel opdaag, het die EMPD-beampte en van sy kollegas wat ook op die toneel was, in hul motors gespring en weggejaag. Hy sê die polisiebeamptes het die EMPD-beamptes agterna gesit, maar kon hulle nie inhaal nie.
Hy het daarna 'n saak van diefstal, aanranding en opsetlike saakbeskadiging by die polisie aanhangig gemaak. Kol. Malesela Mapulane, woordvoerder van die polisie, het bevestig die Edenvale-polisie ondersoek die saak.
Stopforth sê sedert hy die video op sosiale media gedeel het, het 'n paar mense gesê hulle ken die beampte in die video en het al voorheen 'n onderonsie met hom gehad. "Een van die polisiebeamptes by die Edenvale SAPD het vir my gesê hulle kry letterlik daagliks klagtes oor die gedrag van die EMPD-beamptes," het hy gesê.
"Ek verwag dat hierdie beampte geskors word, sodat hy nie ander motoriste kan behandel soos hy ons behandel het nie. Hy moet ook strafregtelik vervolg word op die aanklagte wat ek aanhangig gemaak het en ek sal 'n persoonlike eis teen hom en die EMPD instel oor die voorval."
Stopforth het gesê die saak word deur die EMPD se eenheid vir interne aangeleenthede ondersoek. Lt.kol. Wilfred Kgasago, woordvoerder van die EMPD, het egter aan Maroela Media gesê hy het nog geen inligting ontvang van 'n amptelike ondersoek oor die voorval nie. "Die EMPD sal eers verklarings van die klaer en die betrokke EMPD-beampte moet kry, asook van onafhanklike ooggetuies wat op die toneel was en dan sal 'n ondersoek begin," het hy gesê.
Hy het gesê hy wag vir terugvoer van die EMPD se eenheid vir interne aangeleenthede.
Posted by Diederick Stopforth on Wednesday, March 15, 2017
Edenvale EMPD-video Gauteng video
'Opkikkerfabriek' in Pta oopgevlek
Jong boere uitgerus vir uitdagings van landbou
Edenvale se LOAN RANGER is al BERUG vir sy bravades. As ek reg onthou was hy al op CARTE BLANCE? Maar hys blykbaar onaantasbaar…siende dat hy oor en oor en oor "aangekla" word maar steeds sy magsbeheptheid op motoriste uithaal? Hoe kry mens sy en sy bevelvoerder se name en gedrag by n REGTE vervolgings gesag uit?
Baklei hierdie saak en moenie dat enige struikelblok in jul pad staan nie. Hierdie beamptes kan nie net verdwyn ie. Ry hulle behoorlik sodat hul sien hulle kan nie net wegkom nie.
Hys BERUG vir sy manewales…EN die feit dat hy en sy tjomme daarmee wegkom! Klad op die res van sy kolegas…wens die wat opreg en eerik hulle werk doen en dien; wil díe Lone Ranger in hul eie geledere VASVAT?
ek loop altyd met 'n kamera by my. ek was verpes deur n boelie, nes hierdie een. Videomateriaal is jou enigste bewys. moenie eens jou venster afdraai as 'n persoon jou aftrek nie, en gee aan hom die rede – dat dit te gevaarlik is .